Medifin hallituksen puheenjohtaja ja toinen perustaja Mika Heinonen uskoo, että terveysturismi on nopeasti kasvava bisnes. Sosiaali- ja terveysministeriön ylilääkäri Taneli Puumalainen muistuttaa, että terveysturismissa on paljon vaaroja, kuten bakteerien leviäminen.

Eija Heinonen sairastaa rintasyöpää. Puolitoista vuotta sitten huomattiin, että syöpä on levinnyt luustoon, keuhkoihin ja maksaan. Heinonen alkoi pelätä, että se leviäisi myös aivoihin.

Hän olisi halunnut aivojen magneettikuvaukseen, mutta hänelle ei sellaista myönnetty. Syöpää hoidettiin sytostaateilla. Magneettikuvaukseen olisi päässyt, jos hänellä olisi ollut oireita kuten tuntohäiriöitä tai vapinaa.

Heinonen ei halunnut odottaa uusien oireiden ilmaantumista, vaan alkoi etsiä vaihtoehtoja julkiselle hoidolle. Hän löysi mahdollisuuden päästä suomalaisen välittäjän avulla intialaiseen yksityissairaalaan. Intiassa yksityissairaalaan pääsee selvästi halvemmalla kuin Suomessa, joten Heinonen tarttui tilaisuuteen.

- Meillähän sanotaan, että meillä on Suomessa maailman parasta tasoa tämä meidän syövänhoito, ja se ei pidä paikkaansa. Ei varmasti, Heinonen uskoo.

Intiassa hänen aivoistaan löytyi hänen epäilemiään etäpesäkkeitä, joihin hän sai täsmähoitoa saman tien. Nyt syöpähoidot jatkuvat julkisella puolella Suomessa.

Terveysturismin odotetaan kasvavan

Heinosen lennätti Intiaan Medifi-niminen yritys, joka aloitti toimintansa viime kesänä. Medifin hallituksen puheenjohtaja ja toinen perustaja Mika Heinonen uskoo, että terveysturismi on nopeasti kasvava bisnes. Hänen mukaansa Suomessa ei ole muita vastaavia firmoja – ainakaan vielä.

- Aiomme laajentaa toimintaamme Ruotsiin ja Venäjälle. Helpot leikkauspotilaat viedään Viroon ja vaikeat Intiaan, hän kertoo.

Helpoilla hän tarkoittaa päiväkirurgiaa, vaikeilla esimerkiksi syöpäleikkauksia. Viroon kohdistuu jo nyt laajaa terveysturismia Suomesta.

Helpot leikkauspotilaat viedään Viroon ja vaikeat Intiaan. Mika Heinonen

Nettisivuillaan Medifi markkinoi toimintaansa väitteellä, että Suomessa esimerkiksi syövänhoito ei ole niin laadukasta kuin yleisesti luullaan, vaan ”keskinkertaistuu” koko ajan.

Heinonen sanoo tuntevansa suomalaisen terveydenhuollon tilan 14 vuoden hoitajakokemuksella. Hän on alkuperäiseltä koulutukseltaan lähihoitaja, ja hankkinut myöhemmin sairaanhoitajan ja matkaoppaan pätevyydet.

Intian yksityissairaaloissa on uudenaikaisia tutkimuslaitteita ja huippuyliopistoissa koulutettuja lääkäreitä. Yksityishoito on länsimaisittain edullista. Yksittäinen hoitoreissu Intiaan maksaa Mika Heinosen mukaan potilaalle viitisen tuhatta euroa.

Intiassa terveysturismi onkin nopeasti kasvava ala. Medifi on Heinosen mukaan lennättänyt Intiaan yhdestä neljään potilasta kuukaudessa kesästä asti.

Valvira kehottaa tarkistamaan vakuutuksen

Terveydenhuollon valvontaviranomaisen Valviran lääkintöneuvos Markus Henriksson kumoaa Medifin väitteet siitä, että syövänhoito olisi Suomessa heikentynyt. Henrikssonin mukaan Suomi on edelleen maailman kärkeä syövänhoidossa. Hän myöntää, että hoitoon täytyy joskus jonottaa, ja olisi hyvä, että jonot olisivat nopeampia.

Valviran tiedossa ei Henrikssonin mukaan ole kuitenkaan yhtään tapausta, jossa jonottamisen kesto olisi vaikuttanut hoidon tuloksiin. Henriksson haluaa muistuttaa, että Valvira ei ole valvontavastuussa Intiaan hoitoon menevien suomalaispotilaiden hoidon tasosta. Intiaan hoitoon hakeutuvien kannattaa myös varmistaa, että potilasvakuutus on kunnossa, Henriksson sanoo.

Medifin yhteistyösairaala Intiassa on saanut kansainvälisen Joint Commission International –laatusertifikaatin, joka Mika Heinosen mukaan takaa, että hoito on laadukasta. Heinosen mukaan sairaala takaa myös vakuutuksen potilaille.

Valvirassa kyseistä sertifikaattia ei tunneta, joten Henriksson ei osaa arvioida sen luotettavuutta.

Jatkohoidon hinta Suomessa kaksinkertaistuu

Sosiaali- ja terveysministeriön ylilääkäri Taneli Puumalainen näkee terveysturismissa paljon vaaroja. Yksi niistä on juuri potilasturvallisuus.

- Kun haetaan hoitoa maista, joissa terveydenhuollon valvonta on vähäisempää kuin Suomessa, saatetaan saada tarpeetonta ja vaarallistakin hoitoa, Puumalainen sanoo.

Kun haetaan hoitoa maista, joissa terveydenhuollon valvonta on vähäisempää kuin Suomessa, saatetaan saada tarpeetonta ja vaarallistakin hoitoa. Taneli Puumalainen

Hänen mukaansa yleinen ilmiö on, että hoitoa annetaan rahan eikä sairauden takia.

- Leikkauspöydällä potilaan neuvotteluasema on huono, hän toteaa.

Toinen ongelma terveysturismissa on Puumalaisen mukaan bakteerien leviäminen. Suomessa käytetään kymmeniä miljoonia euroja siihen, että bakteerien leviäminen pysyisi aisoissa. Aasiassa ärhäköitä bakteereita on paljon enemmän, ja niiden leviämisellä ei Puumalaisen mukaan ole mitään tekemistä sen kanssa, kuinka siisti itse sairaalarakennus on.

Kun esimerkiksi Intiassa hoidettu suomalainen potilas palaa Suomessa julkisen hoidon piiriin, häntä kohdellaan mahdollisena vaarallisen bakteerin kantajana, sillä riski on suuri. Potilas joudutaan eristämään.

- Hoito maksaa kaksi kertaa enemmän kuin jos potilas ei olisi käynyt ulkomailla sairaalahoidossa, Puumalainen sanoo.

Lisää aiheesta illan A-studiossa klo 21.05

A-studio / Jessica Stolzmann